Vrou vas wat glo vlug van ongelukstoneelArgieffoto: memyselfaneye (Pixabay) Lt. Nqobile Gwala, woordvoerder van die polisie, het gesê die polisie was vir byna ŉ week lank op soek na die bestuurder van die motor wat verlede Woensdag van ŉ ongelukstoneel op die M4-snelweg weggejaag het. Volgens Gwala het die bestuurder van die bakkie omstreeks 17:50 die middag glo probleme met een van die bakkie se bande gehad en langs die pad afgetrek om die band om te ruil. ŉ Swart voertuig het van agter teen die bakkie vasgejaag, maar onmiddellik weggery van die ongelukstoneel. “Die bestuurder van die bakkie is ernstig beseer en een van die passasiers is op die toneel dood. Die volgende dag het nog een van die passasiers aan sy beserings beswyk,” het Gwala gesê. Die polisie het Dinsdag die bestuurder van die swart motor opgespoor en ŉ klag van strafbare manslag, roekelose en nalatige bestuur en vlug van ŉ ongelukstoneel teen haar aanhangig gemaak. “Haar voertuig is geskut en sy sal Donderdag in die Durban-landdroshof verskyn,” het Gwala gesê.